钦定古今图书集成/理学汇编/文学典/第150卷 > 《徐师曾文体明辩》 > 《著作刘公奏槁》前人
## 钦定古今图书集成/理学汇编/文学典/第150卷 > 《徐师曾文体明辩》 > 《著作刘公奏槁》前人

某少时读著作刘公所对《馆职策》，未尝不拊卷叹息。
今又从公之孙建阳令尹得公《奏槁》读之，其轮对则
斥近幸盗权，以为阴侵阳之应。其上封论事，又申言
之。至谓“流荡戏狎，常始于燕游之无度；人兽杂乱，尝
出于御幸之无节。”呜呼！其亦可谓激切也已！使遭前
代讳言之时，其召谴贾祸，当如何耶？而我阜陵优容
奖纳，曾无纤芥忤意，主圣臣直，讵弗信夫方乾道、淳
熙间，中外既已大治，独近习有窥《嚬笑》卖威福者，一
时端士正人，指陈阙失，必以是为先。若相国陈正献
公、参政龚公、朱文公、张宣公、郑自明、魏元履数君子
与著作公，前后若出一口，卒之佞幸小人，消缩摧沮，
不能大为奸慝。虽阜陵英威圣断所致，然亦朝多君
子，正论日闻之力也。呜呼盛哉！